Pjesma nad pjesmama (Šarić)/Glava 1.
1 Salomonova pjesma nad pjesmama. 

2 Zaručnica: Ah, kad bih se mogla nasladiti na cjelovu usta tvojih, jer je slađe od vina milovanje tvoje. 

3 Pun je miline miris tvojih pomasti, kao ulje razliveno ime je tvoje, zato ljubav djevojaka leti k tebi. 

4 Privuci me k sebi, požurit ćemo se! Povedi me, kralju, u sobu svoju, radovat ćemo se i veseliti tebi, više nego vino slavit ćemo ljubav tvoju! Dostojan si sve ljubavi. 

5 Ja sam pocrnjela, ali mila, kćeri jerusalemske, kao šatori cedarski, kao šatorske zavjese Salmini. 

6 Ne gledajte me, što sam crnomanjasta, jer me je sunce opalilo! Ljuto me okupiše sinovi matere moje: postaviše me da čuvam vinograde, i nijesam mogla da pazim na vlastiti vinograd. 

7 Pa kaži mi ti, kojemu pripada srce moje: gdje stoji stado tvoje, gdje planduješ opodne? Ne bih htjela lutati među stadima drugova tvojih. 

8 Zaručnik: Ako ne znaš, najljepša između žena: slijedi trag stada, tjeraj jariće svoje na pašu pokraj šatora pastirskih! 

9 Htio bih te, prijateljice moja, prispodobiti s plemenitim i onima u kolima faraonovim: 

10 Kako pristaje lijepo obrazima tvojim niz bisera, vratu tvojemu ogrlice zlatne! 

11 Načinit ćemo ti zlatne grivne sa šarama srebrnim. 

12 Zaručnica: Kada kralj počiva za stolom, narod moj diše mirisom ugodnim. 

13 Dragi je moj kao kutijica smirne, što mi počiva na prsima. 

14 Dragi je moj kao grozd ciprov u vinogradima engadskim. 

15 Zaručnik: Kako si lijepa, prijateljice moja, kako si lijepa, oči su tvoje kao golubice. 

16 Zaručnica: O, ti si lijep, dragi moj, preljubezan odista! Postelja je naša svježa zelen, 

17 kućne su nam grede cedri, stolovi čempresi. 

Pjesma nad pjesmama (Šarić)